
Új porfirinszármazékok előállítása

Kulcsszavak: porfirin, fotodinamikus terápia, Adler-Longo reakció, szerkezetvizsgálat
A porfirinek szerkezetileg olyan makrociklusok, amelyek négy metin-híddal összekapcsolt pirolgyűrűből állnak. Megtalálhatók az élő szervezetekben, ahol fémkomplexeik fontos szerepet töltenek be: az oxigén szállításában, az elektronok átadásban, a fotoszintézis folyamatában, ugyanakkor oxidációs reakciók katalizátorai.
Egyik jelentős tulajdonságuk az, hogy fémkomplexeik katalizálják a dioxigén bontását fény hatására. E tulajdonság alkalmazásra lelt a rák gyógyítására használt fotodinamikus terápiában (PDT), ahol a lokalizált rákos sejteket fotoszenzibilizátorok segítségével lehet elpusztítani.
Kutatásaim során különböző, AB3 illetve transz-A2B2 típusú porfirin származékokat állítottam elő Adler-Longo módszerrel; pirol, para-szubsztituált benzaldehid valamint formil-fenotiazin származékok savas kőzegben történő reakciójával. Az így kapott új porfirineket NMR, MS, IR és UV-VIS módszerekkel vizsgáltam. Ezek a makrociklusok fizikai tulajdonságaik alapján hatékonyak lehetnek a PDT-ban.



